Aase D. Madsen (DF), 1998-06-04:
Dansk Folkepartis ordfører, hr. Kristian Thulesen Dahl, kan desværre ikke være til stede, hvorfor jeg overtager ordførerskabet.
Med hensyn til L 106, der omhandler bilforhandlernes mindsteavance, betyder den forhøjede avanceprocent, at der kommer afledte øgede registreringsudgifter på 500 mio. kr., der går lige ned i den bundløse statskasse.
Dette er igen en skatteskruedrejning, som Dansk Folkeparti ikke kan acceptere.
Avanceprocenten startede for nogle år siden på 5 pct., men er nu foreløbig endt på 7,5 pct. Hvor længe mon det bliver ved?
Dansk Folkeparti nærer ingen illusioner i den retning.
Dansk Folkeparti vil ikke af ideologiske eller andre grunde gøre hele den danske befolkning til cyklister.
Dansk Folkeparti mener, at jo større prisstigninger der kommer på vores biler af den ene eller den anden grund, jo flere trafikusikre, gamle biler vil der stadig være på de danske landeveje. Dette medfører uden tvivl store både menneskelige og økonomiske omkostninger for samfundet. Så vil jeg gerne gå over til L 107.
Det er et af de sædvanlige afgiftsskrueforslag.
Regeringen drejer på skruen, og straks springer millionerne ned i statskassen.
Og det gør den jo konstant, drejer på skruen, så man efterhånden bliver helt rundtosset af alle de skruesving, der er sket på den såkaldte grønne afgiftsskrue mellem år og dag.
De grønne afgifter vender den tunge ende nedad, som mange ordførere har sagt her i dag, og det må der gøres noget ved.
Vi må have nogle beregninger på, hvordan de i virkeligheden påvirker.
Afgifterne er jo ikke progressive, men som det foreløbig er, vil en almindelig parcelhusejer få lagt 10 pct. oven i sin varmeregning.
Som medlem af Dansk Folkeparti har jeg prøvet at gå
lidt tilbage i lovgivningen med hensyn til L 107's erhvervsdel, bl.a. med hensyn til tilbagebetalingen, som blev lovet erhvervslivet, af de ekstra afgifter, der bliver pålagt erhvervslivet.
Af bemærkningerne til L 107 fremgår det, at momsregistrerede virksomheder skal af med 200 mio. kr. mere for den energi, de bruger til bygningsopvarmning, når stigningerne er fuldt indfaset i år 2002.
Det fremgår også, at de 200 mio. kr. vil blive tilbageført til erhvervene.
Tilsyneladende kan virksomhederne være tilfredse - og dog.
L 107 indeholder ingen plan for tilbageføringen - jeg sagde plan for tilbageføringen.
I forbindelse med Folketingets vedtagelse af de voldsomme afgiftsforhøjelser på erhvervslivets energi i 1995 lovede regeringen også, at pengene ville komme tilbage.
Nu hvor regeringen igen udsteder et løfte, må det være relevant at se på, hvordan det gik med løftet i 1995.
Gøres der status, viser det sig, at regeringen rundt regnet er bagud med tilbagebetaling af ca. 1 mia. kr.
De ligger stadig væk i statskassen.
Regeringen er som sagt utroværdig, når der udstedes løfter om tilbagebetaling.
Af bemærkningerne til L 107, som der tidligere er henvist til, fremgår det, at afgiftsstigningerne ikke slår igennem på energiforbruget til proces.
Det hænger sammen med, at energiafgifterne godtgøres virksomhederne via momsafregningen.
Her ligger nøglen til løsningen af troværdighedsproblemet.
Vil regeringen ikke være troværdig, må et flertal i Folketinget være troværdigt ved at ændre L 107, så energiafgiftsstigningerne ikke kun på procesenergi, men også på energi til rumopvarmning føres tilbage via momsafregningen. Det vil neutralisere virkningen af afgiftsstigningerne fuldt ud for hver eneste momsregistrerede virksomhed her i landet.
Sker der ikke en sådan tilbageføring af afgifterne, vil især virksomheder med et stort arbejdsmiljøbetinget ventilationsbehov og deraf følgende stort energiforbrug til rumvarme blive ramt.
Det drejer sig bl.a. om støberier, farve- og lakvirksomheder, visse plastvirksomheder, autoværksteder og skibsværfter.
Dansk Folkepartis forslag om at føre stigninger tilbage via momsafregningen for både energi til opvarmning og til proces løser langtfra de mange problemer, der knytter sig til afgifterne på erhvervslivets energi.
De mange andre problemer omkring afgifterne må Folketinget så tage op til efteråret, når energireformarbejdet og/eller evalueringen af den grønne afgiftspakke skal til debat.
Dette er noget, som Dansk Folkeparti vil følge op i det kommende udvalgsarbejde.